En **ansvarlig produsent** eller **eksekutiv produsent** (fra engelsk *executive producer*) er innen underholdningsbransjen en person som er ansvarlig for økonomistyring og administrative aspekter i en film-, TV eller musikkproduksjon. En ansvarlig produsent trenger ikke selv være involvert i den praktiske og tekniske produksjonen av verket. Begrepet brukes mindre i norske produksjoner enn f.eks. i USA, da det ikke alltid finnes selvstendige produsenttitler blant annet som følge av at staten er den faktiske hovedprodusenten om begrepet skal defineres ut fra et økonomisk perspektiv.

Film
----

Utdypende artikkel: Filmprodusent

I filmer har ansvarlige produsenter det overordnede ansvaret for filmproduksjonen med hensyn til finansieringen. Ansvarlige produsenter samarbeider med linjeprodusenter som har det praktiske og tekniske ansvaret for filmproduksjonen, og rapporterer til produksjonsselskapene og distributørene.

Antallet filmprodusenter som får tittelen «ansvarlig produsent» har økt over tid. Fra midten til slutten av 1990-årene var det i snitt litt under 2 ansvarlige produsenter per film. I 2000 hoppet tallet til 2,5 (mer enn dobbelt så mange som vanlige produsenter). I 2013 var det i snitt 4,4 ansvarlige produsenter per film, sammenlignet med 3,2 vanlige produsenter.

TV-produksjoner
---------------

Utdypende artikkel: TV-produsent

I TV-produksjoner har ansvarlige produsenter ofte overordnet ansvar for det kreative innholdet i tillegg til de økonomiske aspektene ved produksjonen. Noen manusforfattere (for eksempel Tina Fey, David Benioff og D.B. Weiss) har også både vært skaperen og produsenten av den samme TV-produksjonen. Andre dobbeltroller kan også omfatte ansvarlige produsenter som også spiller hovedroller i TV-serien de produserer. Andre TV-serier kan ha flere ansvarlige produsenter der enkelte har mer ansvar enn andre. Personer i en slik posisjon kalles også for showrunner.

Musikk
------

Utdypende artikkel: Plateprodusent

I musikkbransjen skiller plateselskap mellom ansvarlige produsenter og plateprodusenter. De ansvarlige produsentene er ansvarlige for forretningsmessige beslutninger, mens plateprodusenten produserer musikken. Noen ganger kan den ansvarlige produsenten tilrettelegge for de kreative visjonene til artistene ved å styre når og hvor opptakene skal gjøres, utvelgelse og ansettelse av lydteknikere, studiomusikere og lignende.

Videospill
----------

I spillbransjen er ikke tittelen «ansvarlig produsent» veldefinert. Det kan brukes om eksterne produsenter, fra spillutgivere, som jobber med spillutviklere. I 2012 ble Jay-Z annonsert som ansvarlig produsent for spillet NBA 2K13. Som ansvarlig produsent gjorde han en opptreden i en introduksjon, valgte musikk for spillets soundtrack og bidro til designet av spillets menyer «og andre visuelle elementer».

Referanser
----------

1. 1 2  Egil Kolstø m.fl. (2005). «Produsent». Norsk filmproduksjonsveiledning. Arkivert fra originalen 25. desember 2016. Besøkt 25. desember 2016.
2. ↑  «Movie Terminology Glossary». IMDb. Arkivert fra originalen 15. april 2016. Besøkt 25. desember 2016.
3. ↑  «The Producer's responsibility is to the production company and the Executive Producers who are appointed to supervise the production on behalf of the Financiers and Distributors». Arkivert fra originalen 14. mai 2013. Besøkt 10. mars 2013.
4. ↑  «How many movie producers does a film need?». Stephen Follows - Film data and educaction. 17. mars 2014. Arkivert fra originalen 25. desember 2016. Besøkt 25. desember 2016.
5. ↑  «In television, an Executive Producer may also be the Creator/Writer of a series». Producers Guild of America. Arkivert fra originalen 25. desember 2016. Besøkt 25. desember 2016.
6. ↑  «Television Writer». The Balance. 12. oktober 2016. Arkivert fra originalen 25. desember 2016. Besøkt 25. desember 2016.
7. ↑  «What does a music executive producer do?». Arkivert fra originalen 14. mai 2013. Besøkt 12. mars 2013.
8. ↑  «Argent said Jay-Z's influence would be felt immediately in the game, starting during its video introduction. Jay-Z also handpicked the game's soundtrack». *CNN*. 1. august 2012. Besøkt 1. august 2012.
9. ↑  «Jay-Z NBA 2K13: Rapper Announced As 'Executive Producer'». Besøkt 2. august 2012.

|  |  |
| --- | --- |
| Oppslagsverk/autoritetsdata | Nationalencyklopedin
 |